Էնն Լինդբերգ

Էնն (Աննա) Լինդբերգ, (, մինչ ամուսնությունը՝ , ), ամերիկուհի գրող և օդաչու։ 

Օդաչու Չարլզ Լինդբերգի կինը։

Կենսագրություն 
Հայրը՝ Դուայթ Մորրոուն եղել է J.P. Morgan & Co. ընկերության գործընկեր, ԱՄՆ-ի դեսպանը Մեքսիկայում և Նյու Ջերսի նահանգի սենատորը, իսկ մայրը՝ Էլիզաբեթ Մորրոուն, եղել է ուսուցչուհի և բանաստեղծ, պայքարել է կանանց իրավունքների համար։

Էննը եղել է չորս երեխաներից երկրորդը։ Նրա ավագ քույրերը եղել են Էլիզաբեթը և Կոնստանսը, իսկ կրտսեր եղբոր անունը Դուայթ էր։ Բոլոր երեխաներին ծնողները դաստիարակում էին կալվինական ոգով։ 1924 թվականին Նյու Յորքի Chapin School դպրոցն ավարտելուց հետո Էննը հաճախել է Սմիթ քոլեջ, որն ավարտել է 1928 թվականին՝ հասարակական գիտությունների բակալավրի աստիճանով։ Արդեն այստեղ նա սկսել է գրել իր առաջին ստեղծագործությունները։

Չարլզ Լինդբերգի հետ նա ծանոթացել է 1927 թվականի դեկտեմբերի 21-ին Մեխիկոյում։ Էննին Մեխիկո էր հրավիրել իր հայրը։ Էնն Մորրոուն և Չարլզ Լինդբերգը ամուսնացել են 1929 թվականի մայիսի 27-ին Էնգլվուդում՝ փակ արարողակարգով։ Լինդբերգը կնոջը սովորեցրել է թռչելու արվեստ, իսկ նավագնացություն սովորել է Հարոլդ Գատտիի մոտ։ 1930 թվականին Էննը դարձել է առաջին ամերիկացի կինը, որը ստացել է օդաչուի վկայական։

1930 թվականի հունիսի 22-ին նրանց ընտանիքում ծնվել է առաջին երեխան՝ Չարլզը, որի ողբերգական ճակատագիրը հայտնի է դարձել  աշխարհով մեկ։ Նրանից հետո ընտանիքում ծնվել են ևս հինգ երեխա՝ Ջոնը, Լենդը, Սքոթը, Աննան և Ռիվը։

1930-ական թվականների վերջերին Էննը և Չարլզը հրավիրվել են Եվրոպա։ Գերմանիայում Չարլզ Լինդբերգը հիացել է բարձրակարգ ավիացիոն արդյունաբերությամբ։ 1939 թվականի ապրիլին Լինդբերգները վերադարձել են Միացյալ Նահանգներ։ Պատերազմի ավարտից հետո Էննը զբաղվել է գրական գործունեությամբ՝ հասնելով բազմաթիվ հաջողությունների։

Նրանց ընտանիքը ապրել է տարբեր վայրերում՝ ԱՄՆ-ում, Անգլիայում, Ֆրանսիայում, Շվեյցարիայում և Հավայան կղզիներում։

1990-ականների սկզբին Էննը դարձել է հաշմանդամ և ապրել է Կոնեկտիկուտում, որտեղ նա 24 ժամյա օգնություն  է  ստացել բուժաշխատողների կողմից։ 1999 թվականին Վերմոնտում, իր դուստր Ռիվին այցելելուց հետո, նա ստացել է թոքաբորբ, որից հետո ապրել է Ռիվի հետ՝ առանձին տան մեջ։ Մահացել է ուղեղի կաթվածից՝ Պասսումպսիկում։ Նրան դիակիզել են։

Վաստակ 

Էնն Լինդբերգը ստացել է բազմաթիվ մրցանակներ ինչպես իր գրական ստեղծագործությունների, այնպես էլ օդագնացության մեջ ունեցած իր հաջողությունների համար։ 1933 թվականին նա ստացել է US Flag Association Cross of Honor մեդալ անդրատլանտյան թռիչքի համար։ 1934 թվականին նա պարգևատրվել է Համմարդ մեդալով՝ ամուսնու հետ դեպի հինգ մայրցամաք կատարած թռիչքների համար (անցել են ավելի քան 64000կմ)։

1993 թվականին Women in Aerospace կազմակերպությունը նրան ներկայացրել է մրցանակ՝ իր նվաճումների, ճանաչման և ավիացիոն-տիեզերական դաշտի զարգացման գործում ունեցած ավանդի համար։ Էնն Լինդբերգի անունն ընդգրկվել  է Ազգային ավիացիայի փառքի սրահում (1979), Կանանց  ազգային փառքի սրահում (1996), Նյու Ջերսիի Փառքի ավիացիոն սրահում և ավիացիայի  կուրսանտ-կանանց  միջազգային փառքի սրահում (1999):

Նրա առաջին ստեղծագործությունը եղել է «Հյուսիսից դեպի արևելք» գիրքը (1935), երկրորդը՝ «Լսի՛ր քամի» (1938), որոնք նույնպես արժանացել են մեծ մրցանակների։ Լինդբերգը արժանացել է Սուրբ Քրիստոֆորի մրցանակի՝ «Պատերազմի հետ և առանց նրա» օրագրի համար։

Ծանոթագրություններ

Արտաքին հղումներ 
 Anne Morrow Lindbergh
 Anne Morrow Lindbergh Papers, 1892—1993
 Էնն Լինդբերգ

20-րդ դարի ամերիկացի կին գրողներ
Թոքաբորբից մահացածներ
Կին օդաչուներ
Ամերիկացի բանաստեղծներ